10. การควบคุมภายใน

บริษัท ท่าอากาศยานไทย จำกัด (มหาชน) ได้ให้ความสำคัญต่อการควบคุมภายในอย่างต่อเนื่อง
โดยมุ่งเน้นให้มีระบบการควบคุมภายในที่เพียงพอและเหมาะสมกับการดำเนินธุรกิจ
และสอดคล้องกับระเบียบคณะกรรมการตรวจเงินแผ่นดินว่าด้วยการกำหนดมาตรฐานการควบคุมภายใน
พ.ศ.2544 ที่กำหนดให้ ทอท. จัดวางระบบการควบคุมภายใน
ติดตามประเมินผลการปฏิบัติตามระบบการควบคุมภายใน
เพื่อปรับปรุงให้การควบคุมภายในมีประสิทธิผลเหมาะสมกับสภาพแวดล้อมที่เปลี่ยนไป
รวมทั้งจัดทำรายงานการควบคุมภายในแล้วรายงานต่อคณะกรรมการตรวจเงินแผ่นดิน ผู้กำกับดูแล
หรือคณะกรรมการ ทอท. และคณะกรรมการตรวจสอบ สำหรับการควบคุมภายในของ
ทอท.ในรอบปีบัญชี 2550 มีดังนี้

10.1 สภาพแวดล้อมการควบคุม

สภาพแวดล้อมการควบคุมเป็นปัจจัยหนึ่งที่สำคัญในการขับเคลื่อนนำองค์กรไปสู่เป้าหมายที่กำหนดไว้ในแผนวิสาหกิจของ
ทอท. โดยเฉพาะการสร้างความพึงพอใจให้กับผู้ใช้บริการท่าอากาศยานและการสร้างมูลค่าเพิ่ม
ทอท.จึงได้ปรับปรุงโครงสร้างองค์กรพร้อมจัดทำเอกสารคำบรรยายลักษณะงาน
การกำหนดหน้าที่ความรับผิดชอบของหน่วยงานและบุคลากรแต่ละตำแหน่งงาน
โดยโครงสร้างองค์กรทั้งหมดอยู่ภายใต้การกำกับดูแลของคณะกรรมการ ทอท.
ซึ่งได้แต่งตั้งคณะกรรมการตรวจสอบ สอบทานระบบการควบคุมภายใน
นอกจากนี้ได้มีการแต่งตั้งคณะทำงานจัดระบบการควบคุมภายในและการบริหารความเสี่ยงให้สอดคล้องกับการเปลี่ยนแปลงโครงสร้างใหม่ของ
ทอท.ทั้งนี้เพื่อสร้างความมั่นใจว่า ทุกส่วนงานมีระบบการควบคุมภายในและนำไปใช้ในการ
ปฏิบัติงานอย่างพอเพียงและเหมาะสมอย่างสมเหตุสมผลจริง

10.2 การประเมินความเสี่ยง

ทอท.มีการประเมินความเสี่ยงโดยการระบุและวิเคราะห์ปัจจัยที่ส่งผลกระทบอย่างมีนัยสำคัญต่อการไม่บรรลุวัตถุ
ประสงค์ ทั้งของส่วนงานและองค์กร สำหรับการประเมินกระทำโดยการกรอกแบบประเมิน สัมภาษณ์
และการระดมสมอง ทั้งผู้บริหารและพนักงานระดับปฏิบัติ
รวมทั้งร่วมกันกำหนดกิจกรรมควบคุมความเสี่ยง

10.3 กิจกรรมการควบคุม

ทอท.มีกิจกรรมการควบคุมในรูปของลายลักษณ์อักษรและไม่เป็นลายลักษณ์อักษร
เพื่อสร้างความมั่นใจในประสิทธิภาพ
การบริหารงานของ ทอท.
และเพื่อป้องกันหรือลดความเสี่ยงจากการผิดพลาดเสียหายหรือความไม่ถูกต้อง
เช่นการจัดทำคู่มือสนามบิน (Aerodrome Manual) แผนการรักษาความปลอดภัยท่าอากาศยาน
(Security Program) มาตรฐานการปฏิบัติงาน (Standard Operation Manual) ฯลฯ
ซึ่งการกำหนดกิจกรรมควบคุมของ ทอท.
จะสอดคล้องกับมาตรฐานและข้อเสนอแนะขององค์การการบินพลเรือนระหว่างประเทศ
(Standards and Recommendation Practices of International Civil Aviation
Organization) และ กฎหมายอื่นของประเทศ

10.4 สารสนเทศและการสื่อสาร

ทอท.
มีระบบสารสนเทศเพื่อการบริหารโดยรวบรวมเป็นฐานข้อมูลกลางแล้วนำข้อมูลบางส่วนไปวิเคราะห์เพื่อจัดทำแผนวิสาหกิจและได้ติดตั้งระบบบริหารและจัดการสารสนเทศท่าอากาศยาน
(Airport Information Management System (AIMS)) ที่
ท่าอากาศยานสุวรรณภูมิ เพื่อเพิ่มประสิทธิภาพการบริหารสารสนเทศอีกด้วย นอกจากนั้น ทอท.
ยังจัดให้มีข่ายการสื่อสาร
การบริหารงานภายในองค์กรระดับนโยบายถึงพนักงาน ทอท.
ผ่านทางการประชุมระดับบริหารและระดับท่าอากาศยานอย่างน้อย
เดือนละ 1 ครั้ง พร้อมเวียนบันทึกการประชุมให้พนักงานภายในองค์กรทราบทั่วกันด้วย

10.5 การติดตามประเมินผล

ในการติดตามประเมินผล
ทอท.ได้แต่งตั้งคณะทำงานจัดระบบการควบคุมภายในและการบริหารความเสี่ยง
เพื่อจัดระบบการควบคุมภายใน
โดยการติดตามประเมินผลคุณภาพการปฏิบัติงานและประเมินผลประสิทธิภาพ
ประสิทธิผลการควบคุมภายในที่วางไว้ รวมทั้งมีการติดตามผลในระหว่างการปฏิบัติงาน (Ongoing
Monitoring) และการประเมินเป็นรายครั้ง (Separated Evaluation)
จากผู้ตรวจสอบภายใน และผู้ตรวจสอบภายนอกเช่น สำนักงานการตรวจเงินแผ่นดิน
กรมการขนส่งทางอากาศ และหน่วยงานตรวจสอบอื่น ๆ

ในการติดตามประเมินผลระบบการควบคุมภายใน ทอท.ได้เสนอรายงานการควบคุมภายในให้
คณะกรรมการตรวจสอบผ่านเลขานุการคณะกรรมการฯ
เพื่อประเมินความเพียงพอและความเหมาะสมของการควบคุมภายใน
ดำเนินการป้องกันและแก้ไขความเสียหายที่จะเกิดต่อทรัพย์สินของ ทอท.
รวมทั้งหาแนวทางและข้อเสนอแนะที่จะลดหรือขจัดปัจจัยเสี่ยงต่างๆ
ต่อไปและได้นำรายงานการควบคุมภายในนี้เสนอเจ้าหน้าที่ระดับอาวุโสให้การรับรองแล้วนำเรียนกรรมการผู้อำนวยการใหญ่และเสนอ
คณะกรรมการ ทอท. เพื่อทราบต่อไป